Rușii continuă teroarea aeriană asupra orașului Harkov și a localităților de frontieră din regiune. Sâmbătă, 25 mai, trupele ruse au lansat două bombe aeriene ghidate asupra periferiei orașului Harkov, a scris primarul Ihor Terejov pe canalul de Telegram. Acesta a anunțat că o instituție de învățământ din districtul Slobidski a fost complet distrusă. De asemenea, au fost avariate cel puțin 31 de mașini, mai multe clădiri rezidențiale din apropiere și un supermarket.
Potrivit șefului administrației militare regionale din Harkov, Oleh Siniehubov, armata rusă a bombardat o așezare din districtul Harkov. Un om a fost rănit în urma atacului aerian.
Cu o zi înainte, forțele de ocupație au rănit un bărbat în satul Verhnia Pisarivka. O instituție de învățământ a fost avariată în satul Kupiansk-Vuzlovi în urma bombardamentelor rusești, iar clădiri rezidențiale și cinci gospodării private au fost avariate în satul Mala Danilivka și în Zolociv.
În districtul Slobidski din Harkov, 16 mașini și o clădire a unei instituții de învățământ au fost avariate de atacuri cu rachete.
Forțele ruse s-au „împotmolit” în încercarea de a cuceri orașul ucrainean de graniță Vovciansk, din regiunea Harkov, a afirmat vineri, 14 mai, generalul Oleksandr Sîrski, comandantul-șef al armatei ucrainene, deși a precizat că luptele de pe frontul de est rămân intense, scrie AFP.
Kievul încearcă să respingă un asalt terestru rusesc în regiunea nord-estică Harkov încă de pe data 10 mai, când mii de soldați ruși au străpuns granița, într-un atac surpriză.
După succesul inițial, „inamicul s-a împotmolit complet în luptele de stradă din Vovciansk și a suferit pierderi foarte mari în ceea ce privește unitățile de asalt”, a anunțat Sîrski, într-un mesaj publicat pe Telegram, adăugând că luptele din apropierea orașelor estice Ceasov Iar, Pokrovsk și Kurahove sunt „intense”.
Generalul a mai scris că Rusia este forţată să trimită „rezerve” pentru a-şi continua asaltul asupra orașul Vovciansk.
Statul Major General al armatei ucrainene, în raportul său de seară de vineri, a declarat că situația din Vovciansk era „tensionată, dar controlată de forțele de apărare”.
„Armata rusă a lansat astăzi teroarea aeriană împotriva acestui oraș - opt bombe ghidate au lovit orașul”, a precizat acesta. Au fost lansate atacuri asupra a cel puțin alte două localități la nord de Harkov.
Un raport al Statului Major General, publicat târziu în noapte, a arătat că forțele ucrainene au respins 10 atacuri rusești în zonă, inclusiv în jurul Vovciansk.
De asemenea, acesta a precizat că forțele rusești au obținut „succese parțiale” în zonele din apropiere de Kupiansk, mai la est în regiunea Harkov, și în sectorul Pokrovsk, unde au avut loc lupte grele mai la sud în regiunea Donețk.
Bloggerii militari ucraineni au declarat că trupele ucrainene și-au menținut terenul în jurul Vovciansk, iar forțele rusești au folosit mai puțină infanterie în zonă și au tras în schimb de la distanță, cu o precizie limitată.
Armata ucraineană a declarat că forțele sale au „împiedicat" Rusia să avanseze mai mult în regiunea Harkov și că acum contraatacă, dar Moscova își intensifică asaltul în alte părți ale frontului. Președintele ucrainean Volodimir Zelenski a declarat că forțele ucrainene au preluat „controlul luptei" în zonele în care trupele rusești au organizat o incursiune luna aceasta în nordul regiunii Harkov. Declarația liderului de la Kiev contrazice varianta unui oficial rus care spune că forțele Moscovei controlează mai mult de jumătate din teritoriul orașului Vovciansk.